Folketing
2003-03-27

Vi har allerede fået mange eksempler på, hvordan argumentationen om økonomiske incitamenter til at arbejde griber om sig. Hvorfor skulle argumenterne f.eks. ikke også kunne bruges til at sætte dagpengene ned eller aftrappe dem over en periode? Spørg bare det ene regeringsparti, så vil svaret være klart. Nok så vigtigt er det at fremhæve, at nedsatte ydelser skaber grundlaget for, at ikke mindst de mennesker, der i dag arbejder på typiske ufaglærte lavtlønsområder, kan se frem til at skulle konkurrere om jobbet med folk, der er villige til at arbejde for en hvilken som helst løn, for slet ikke at tale om den trussel mod de lavtlønnede, som udgøres af sort arbejde. Det er en ganske anselig trussel. I forbindelse med truslen mod det overenskomstdækkede organiserede arbejdsmarked har forligspartierne jo også taget endnu et stort skridt i retning af det, som engang blev kaldt det tredje arbejdsmarked, hvor helt ordinært arbejde bliver udført, uden at folk får løn for det. Den udvidede adgang til virksomhedspraktik er nok den mest omfattende forringelse i lovpakken.